**PlayStation 3** (markedsført som ***PLAYSTATION 3*** frem til september 2009, forkortet **PS3**) er et registrert varemerke for en spillkonsoll produsert av Sony Computer Entertainment. Konsollen var etterfølger til PlayStation 2. PlayStation 3 konkurrerte med Microsofts Xbox 360 og Nintendos Wii som en del av sjuende generasjons spillkonsoller.

En sentral funksjon som skiller PlayStation 3 fra dens forgjengere er PlayStation Network som samler alle online-tjenester i én tjeneste, noe som står i kontrast til den tidligere linjen Sony fulgte der spillutviklerne selv måtte ta seg av online-spilling. Andre viktige funksjoner er mulighet for tilkobling mot PlayStation Portable, robuste multimediamuligheter og bruk av høydefinisjonsformatet Blu-ray Disc som hovedlagringsmedium.

PlayStation 3 ble først lansert på det japanske markedet 11. november 2006. I USA, Canada, Hongkong og Taiwan ble PlayStation 3 introdusert den 17. november 2006, mens i Europa og Oseania ble den lansert den 23. mars 2007. To versjoner av konsollen var tilgjengelige ved lanseringen: En grunnmodell med 20 GB harddisk, og en dyrere modell med 60 GB og flere tilleggsfunksjoner (20 GB-modellen ble ikke utgitt i Europa). Siden da har det kommet flere reviderte modeller av konsollen.

Historikk
---------

Konsollen ble vist offentlig for første gang på E³-messen 16. mai 2005. Etter at Sony viste frem maskinen for en samlet presse i Los Angeles under den årlige E3-messen i 2005, startet en diskusjon om kontrolleren som Sony hadde vist frem sammen med maskinen. Sony offentliggjorde senere at kontrolleren man den gang viste frem kun var et konseptdesign, og at det endelige designet på kontrolleren ville være annerledes. Kontrolleren viste seg senere å være lik den gamle DualShock-kontrolleren i design, og kalles SixAxis. Endringene var at den var trådløs, manglet ristefunksjon, at L2 og R2 var trykkfølsomme og at den hadde en sensor som registrerte om du tippet den. Siden er den blitt erstattet av Dualshock 3 som har alle funksjonene til SixAxis-kontrolleren i tillegg til ristefunksjon.

I april 2006 ble det antydet at PlayStation 3 kom til å koste mellom €499 og €599, noe som på det tidspunktet tilsvarte 4000-4800 norske kroner. Dette ble senere avvist av Sony, som sa at det var blitt oversatt feil. Det hele skyldtes at presidenten for Sony i Frankrike hadde gått ut og sagt at maskinen vil være svært billig dersom den skulle komme til å koste €500, sett i forhold til at den inneholder en Blu-ray-leser.

PlayStation 3 Slim
------------------

**PlayStation 3 Slim** er en fornyelse av den originale PlayStation 3. Den nye versjonen er 33 prosent mindre, veier 36 prosent mindre og bruker 34 prosent mindre strøm. Slimversjonen har akkurat samme funksjoner i programvare som den forrige versjonen, bortsett fra at den ikke kan installere Linux, eller lese PS2-spill. PS3 Slim inneholder en 120GB harddisk, litt senere kom den ut med 250GB HDD. PS3 Slim har ikke av/på-bryter på baksiden og "På"- og "Disc Ut"-knappene var følelsessensoraktivert på den forrige versjonen, mens nå er de blitt fysiske knapper. Alle kontaktene på baksiden av konsollen er identiske med den forrige versjonen og på fronten har den 2 USB-innganger. Støynivået er lavere, og prisen er lavere enn det den forrige PlayStation 3 opprinnelig kostet.

Det var bekymringer blant publikum under lanseringen av en mindre PlayStation 3, fordi PlayStation 2 Slim hadde problemer med varmgang, samt mange problemer ved lesing av disk, PS-Network og mistenkelige lyder som dukker opp fra leseren iblant. Men i ettertid har man sett at disse problemene ikke er noe oftere enn det hender problemer med den eldre versjonen.

PlayStation 3 Slim ble først presentert under E3 2009. Det gjorde at det ble mye diskusjon rundt den nye konsollen på blog-sider og blant annet på nettvideosiden YouTube.com rundt slutten av august og begynnelsen av september pga. den nye og billigere prisen.

PS3 Slim ble offisielt lansert den 1. september 2009 i Nord-Amerika og Europa, og den 3. september 2009 i Japan, Australia og New Zealand.

PlayStation 3 Super Slim
------------------------

I september 2012 annonserte Sony enda en ny, slankere versjon av PlayStation 3 med ett nytt design, som er enda mindre enn den forrige versjonen. Super Slim (CECH-4000) er tilgjengelig med 250 GB eller 500 GB harddisk.

Yellow Dog Linux
----------------

PlayStation 3 kan brukes som en vanlig datamaskin med Linux, med mindre det er en PS3 Slim-konsoll. I firmware-oppgradering 3.21 ble "Other OS" funksjonen også fjernet for eldre PlayStation 3. Den offisielle utgaven er Yellow Dog Linux, også kalt YDL. YDL for PS3 inneholder mange kjente programmer som for eksempel Mozilla Firefox og Open Office. På PlayStation 3 har YDL begrenset tilgang til RAM.

PlayStation Network
-------------------

PlayStation Network er Sonys utgave av Internett. Her kan brukeren laste ned trailere, demoer og annet innhold. Senere kan de også laste ned PlayStation Home derfra. Demoer og trailere er gratis, mens man må betale for premiuminnhold. På PlayStation Network må man betale med kredittkort eller forhåndsbetalte kort.

På PlayStation Network har man en egen brukeridentitet, som man bruker for å kunne spille eller chatte med andre.

Under Sonys pressekonferanse på E³-messen i 2008, fikk man for første gang muligheten til å laste ned hele filmer og TV-serier via PlayStation Network. 
Det er i første omgang åpnet for amerikanske og japanske brukere fra og med pressekonferansen (15. juli 2008). Europeiske brukere skulle få denne muligheten i 2009, men kom ikke før 2011.

PlayStation Network var nede fra 18. april til 15. mai 2011, grunnet hacker-angrep.

Referanser
----------

1. ↑  «PlayStation®3 Worldwide Hardware Unit Sales» **(engelsk)**. Sony Computer Entertainment Inc. Arkivert fra originalen 15. februar 2013. Besøkt 3. januar 2010.
2. ↑  Ashcraft, Brian (10. august 2006). «PlayStation 3? No Dummy, It's PLAYSTATION 3» **(engelsk)**. Kotaku. Arkivert fra originalen 26. mai 2012. Besøkt 17. desember 2008.
3. ↑  «PS3 med nytt utseende». Sony Computer Entertainment Europe. 8. august 2009. Arkivert fra originalen 30. august 2009. Besøkt 24. september 2009.
4. ↑  «Slik fungerer PlayStation Network». Sony Computer Entertainment Europe. Arkivert fra originalen 17. desember 2008. Besøkt 17. desember 2008.
5. ↑  «Sony confirms PS2 online plans» **(engelsk)**. The Register. 15. august 2002. Besøkt 17. desember 2008.
6. ↑  «PlayStation 3-maskinvare». Sony Computer Entertainment Europe. Arkivert fra originalen 17. desember 2008. Besøkt 17. desember 2008.
7. ↑  «PlayStation 3 sells out at launch» **(engelsk)**. BBC News. 11. november 2006. Besøkt 18. desember 2008.
8. ↑  «Sony's PS3 makes U.S. debut» **(engelsk)**. USA Today. 17. november 2006. Besøkt 18. desember 2008.
9. ↑  «PS3 to Launch in Europe and Australasia on 23rd March 2007» **(engelsk)**. SCEE. 25. januar 2007. Arkivert fra originalen 19. januar 2008. Besøkt 18. desember 2008.
10. ↑  «E3 2006: The Final Word on PlayStation» **(engelsk)**. IGN. 24. mai 2006. Arkivert fra originalen 17. mai 2012. Besøkt 18. desember 2008.
11. ↑  «Reeves: No PAL 80GB PS3 Plans» **(engelsk)**. Edge. 11. juni 2007. Besøkt 18. desember 2008.
12. ↑
13. ↑  Gametrailers.com: *Sonys pressekonferanse E³ 2008 – del 2/3* (engelsk)

Eksterne lenker
---------------

* (mul) Offisielt nettsted Rediger på Wikidata

* (en) PlayStation 3 – kategori av bilder, video eller lyd på Commons Rediger på Wikidata

* (en) PlayStation 3 – galleri av bilder, video eller lyd på Commons Rediger på Wikidata
* PlayStation 3 på Twitter Rediger på Wikidata

* PlayStation 3 på Facebook Rediger på Wikidata

Portal: Videospill

| * v
* d
* r
Sonys spillkonsoller |
| --- |
| 
* PlayStation
* PlayStation 2
* PlayStation 3
* PlayStation 4
* PlayStation 5

* PocketStation
* PlayStation Portable
* PlayStation Vita

 |

|  |  |
| --- | --- |
| Oppslagsverk/autoritetsdata | Encyclopædia Britannica **·** GND
 |